Urmareste Modifică dimensiunea fontului: Play

Bucureşti, 13 ian /Agerpres/ - Institutul pentru Politici Publice solicită Parlamentului să îşi exercite cu răspundere rolul legal privind organizarea şi funcţionarea Serviciului Român de Informaţii, precum şi adoptarea unei noi legi a SRI.



"În urma gravelor nereguli descoperite în cadrul principalului serviciu de informaţii din România, IPP solicită celor două Camere ale Parlamentului să îşi exercite cu răspundere rolul legal prevăzut de Legea nr. 14/1992 privind organizarea şi funcţionarea Serviciului Român de Informaţii. Conform art. 1 din Legea 14/1992, în vederea exercitării controlului concret şi permanent, se constituie o comisie comună a celor două Camere. Controlul şefului operativ al SRI, în cazul actualelor nereguli cunoscute în spaţiu public - dl Florian Coldea, nu poate fi făcut de către actuali subalterni, aşa cum a fost anunţat. Acest control trebuie să fie făcut, conform legii dar şi bunului simţ, nu de către subalterni, ci de superiori", se arată într-un comunicat remis vineri AGERPRES de directorul adjunct al IPP, Adrian Moraru.



Potrivit sursei citate, IPP solicită Parlamentului să adopte o nouă lege a SRI, pentru ca evenimente cum a fost cel din ultimele zile în care directorul adjunct al Serviciului, Florian Coldea, s-a pus la dispoziţia şefului SRI după acuzaţiile de corupţie/ suspiciuni de relaţii cu persoane anchetate să nu se repete.



"Partidele trebuie să trateze cu mai multă responsabilitate numirea reprezentanţilor lor în comisiile parlamentare de control, reconfirmarea unor membri şi preşedinţi care au ocupat aceste poziţii în perioada 2004 - 2016 urmând să fie reconsiderată, având în vedere 'controlul parlamentar' exercitat până acum. La începutul unui nou mandat al Parlamentului, forul legislativ are şansa de a face dovada că îşi exercită într-adevăr rolul de a verifica instituţii cum este SRI, mai ales în momente deosebite pentru credibilitatea sa, cum este cel prezent, care îl implică pe adjunctul SRI. Noul Parlament îşi poate folosi autoritatea sau poate irosi acest moment, afectând credibilitatea atât a serviciului, cât şi a Parlamentului", subliniază Moraru. AGERPRES/(AS - autor: Dana Piciu, editor: Andreea Rotaru)